Veikkauksen pelikuponki kannattaa tarkistaa myös itse, koska muuten voitto voi jäädä saamatta.

Tuomas Ylänne neuvoo, että pelikuponki kannattaa tarkistaa aina myös itse, koska koneisiin ei ole hänen mukaansa luottamista. SAMI KOSKI/TUOMAS YLÄNNE

Näin kävi vantaalaiselle Tuomo Ylänteelle, joka kummastelee miksi Veikkauksen pelipääte ei tunnistanut hänen saamaansa voittoa.

Ylänne pelasi Vakioveikkausta kaverinsa kanssa kierroksella 48 viime joulukuussa. Pelilappu oli jaettu kahteen osaan. Ylänne ei käyttänyt veikkauskorttia, kuten hänen kaverinsa.

- Voitimme kierroksella 40,6 euroa. Kaverini sai voitto-osuutensa tililleen. Itse menin hakemaan voittoa kioskilta, mutta Veikkauksen koneen mukaan lapussa ei ollutkaan voittoa, Ylänne ihmettelee.

Outo tilanne hämmensi miestä niin, että hän meinasi jättää pelitositteen kioskin myyjälle. Ylänne palasi ja pyysi lapun takaisin. Kotona hän tarkisti tositteen netin avulla.

- Olin oikeassa, sillä lapussa oli voitto. Menin toiselle kioskille, mutta sielläkin kone sanoi: ei voittoa.

En saanut vastausta

Ylänne soitti Veikkauksen asiakaspalveluun, jossa pyydettiin lähettämään lappu voittojen selvittelyyn.

- He eivät edes löytäneet lappuani järjestelmästään. Herää kysymys, että paljonko ihmisten voittolappuja päätyy myyntipaikoissa roskiin? Lappuja tarkastutetaan koneella ja usein myyjä heittää lapun pois, kun kone toteaa: ei voittoa, Ylänne sanoo.

Ylänteen pelilappu oli Veikkauksella reilut 11 viikkoa. Hänellä itsellään on lapusta kopio ja valokuva.

- Kukaan sieltä ei ole ottanut yhteyttä. Olen soittanut sinne pari kertaa. Asiakaspalvelijat ovat vain todenneet, että he eivät tiedä asiasta mitään ja eivät voi yhdistää puhelua sellaiselle joka tietäisi. En saanut vastausta edes siihen, kun kysyin onko Posti toimittanut voittolapun sisältävän kirjeeni perille.

”Inhimillinen virhe”

Iltalehti pyysi Veikkaukselta selitystä Ylänteen tapauksesta. Lyhyt vastaus tuli sähköpostitse.

- Olemme pahoillamme asiakkaalle koituneesta ylimääräisestä vaivasta. Kyseessä on myyntipaikan inhimillinen virhe, joita tapahtuu satunnaisesti, Veikkauksen tiedottaja Pirjo Ilves vastaa.

Veikkauksen mukaan se ottaa asian vakavasti ja on aina yhteydessä asiakkaaseen ja myyntipaikkaan. Ilves kertoo, että Veikkaus on ollut yhteydessä myyntipaikkaan, joka on maksanut asiakkaalle voiton.

”Tapaus tuntuu farssilta”

Tällainen oli Tuomas Ylänteen voittokuponki. TUOMAS YLÄNNE

Ylänne sai Veikkaukselta puhelun sen jälkeen, kun Iltalehti oli kysynyt miehen tapauksesta.

- Veikkauksen mukaan pelistä oli tulostunut ylimääräinen lappu. Miten voin asiakkaana tietää, että saanko myyjältä oikean lapun, joka ei ole mitätöity. Veikkaus myönsi minulle, että tässä on erheen mahdollisuus. Pelejä pelataan paljon niin, että myyjä voi mennä lappujen kanssa sekaisin, Ylänne sanoo.

Ylänne ei ole tyytyväinen Veikkauksen vastauksiin.

- Sain kovia selityksiä. Minulle todettiin, että kioskille soitetaan ja voin mennä hakemaan rahani sieltä. Veikkaus ei itse voinut maksaa rahoja, koska sopimukset asiamiehen kanssa ovat sellaiset. Minä pidän itseäni Veikkauksen asiakkaana, joten miksi seliteltiin sopimuksilla? Tapaus tuntuu farssilta.

Kokemuksensa perusteella Ylänne neuvoo, että pelikuponki kannattaa tarkistaa aina myös itse, koska koneisiin ei ole hänen mukaansa luottamista.

- Sain 20 euron voittoni asiamieheltä. Se voi olla joillekin iso summa, mutta minulle tässä asiassa kyse on periaatteesta. Voitto on maksettava ja niin tapahtui mutkien kautta. Miten sitten olisi käynyt, jos voittoni olisi ollut 24 000 euroa? Ylänne kysyy.

Veikkausvoittoja jäi lunastamatta viime vuonna 6,1 miljoonaa euroa. Suurin osa lunastamattomista voitoista oli pieniä rahasummia.

Tällainen on lottovoittajien vieraskirja - tällaisia viestejä voittajat lähettävät toisilleen.